L-ittri tal-alfabett kultant isiru kliem jew idjomi. Hekk ġralhom dawn il-ħames konsonanti. ġabu esse Bid-daqqa li tah ġabu esse Jekk tgħaffeġ jew tgħattan xi ħaġa inkella tagħti xebgħa tajba lil xi ħadd tkun ġibtu esse . Hemm min isir esse biż-żmien, għax ikun tgħawweġ bħal ganċ bix-xjuħija, u hemm min jitwieled jitkellem bl-esse , u jtik shower kull darba li jipprova jgħid: il-pespus pespes tpespisa lill-pespusa, mat-tpespisa tal-pespus il-pespusa pespset lill-pespus . Tilfet l-erre u qabdet tkisser u ssabbat Jekk taqbiżlek iċ-ċinga u tniżżel ix-xirka tal-qaddisin fl-art bid-dagħa li tidgħi, tkun tlift l-erre . Bħal meta tkun mgħaġġel u quddiemek tinzerta lil xi ħadd isuq tlikki tlikki bil-lajma kollha qisu miexi fuq il-bajd. Ċaqlaq ja ruffjan, għax inġibek esse! Bilħaqq, u jekk tkun ruffjan jgħidulek iġbor l-erre ! ċe bit-tikka Imma kemm inti ċe bit-tikka?! Kretin, baħnan, idjota, balalu, ħmar, stupidu, defiċjenti, imbeċilli, babbu, fidil, ċuċ, ċuples, ċanonu, tuba, tronġa, trumbun, arjurant prima klassi, qargħa, basla, ġidra, kaboċċa… jew flok issemmi pitkalija sħiħa, uża ittra waħda! ma jafx akka Dħalt għal-lecture u ma fhimtx akka Ikollok bżonn formola minn dipartiment tal-gvern. Tmur għand Kajfa jibagħtek għand Pilatu. Tmur għand Pilatu jibagħtek għand boxxla xjaten. Għax ħadd ma jaf kazz, jew ftit iktar bil-pulit ħadd ma jaf akka . #iċċassatibilberaq taż-żeta Ara min jgħid li dan mhux pajjiż taż-żeta! Il-film tal-bieraħ kien veru taż-żeta. Meta tkun xi ħaġa tal-qamel, ħażina għaġeb, jew ordinarja għall-aħħar, ngħidulha taż-żeta . U le, dik iż-żeta mhix ta' Żorro. Biex tkun taf tikteb iċ-ċe u ż-że bit-tikka fuq il-mobile u l-kompjuter, idħol hawn .
5 ittri li saru kliem